Man vas oor taxi vol skapeDie 21 skape is in die minibus gevind (Foto: Verskaf) Die paraatheid van twee polisiebeamptes in Vryburg, Noordwes, het daartoe gelei dat ’n 43-jarige man met 21 vermoedelik gesteelde skape in ’n minibus aangekeer is. Volgens lt.kol. Amanda Funani, polisiewoordvoerder, het lede van die Vryburgse honde-eenheid Saterdag omstreeks 01:00 die N14-snelweg tussen Vryburg en Kuruman gepatrolleer toe hulle ’n verdagte minibus langs die pad gewaar het. “Toe die beamptes die taxi nader, het hulle twee mans van die toneel sien vlug. Die 43-jarige man is agtergelaat,” sê Funani. In die ondersoek is altesaam 21 skape in die minibus gevind. “Die man is in hegtenis geneem nadat hy nie kon verduidelik waarom die skape in sy besit is nie. Die polisie het ook op die voertuig beslag gelê.” Dit is nie duidelik waarheen die verdagtes die skape gevat het nie (Foto: Verskaf) Die voorlopige ondersoek toon dat die minibus sonder brandstof gaan staan het toe die verdagtes op pad was van Kuruman – waar hulle na bewering die skape gesteel het. Dit is nog nie bekend waarheen die verdagtes op pad was nie. “Die wettige eienaar van die skape is opgespoor danksy die brandmerke op die skape.” Die verdagte het Maandag in die landdroshof in Vryburg verskyn. Die ander twee verdagtes word nog gesoek. In ’n onverwante voorval het ’n verdagte ook Maandag in dieselfde hof op aanklag van veediefstal verskyn. Volgens Funani word daar beweer dat ŉ plaaseienaar Vrydagaand onbekende mans in ŉ kraal op sy plaas gewaar en die polisie in kennis gestel het. “Die polisie is na die toneel ontbied en het ’n Mahindra-sportnutsvoertuig opgemerk, agtervolg en uiteindelik gedwing om stil te hou. Hoewel drie verdagtes daarin geslaag het om weg te hardloop en inhegtenisneming ontduik het, is die bestuurder van die voertuig aangekeer.” Die polisie het die voertuig deursoek en twee beeskarkasse in die voertuig gevind.